Il-Pulizija qiegħda tappella lill-pubbliku għal aktar attenzjoni, wara li fl-aħħar erba' ġimgħat mal-200 persuna nsterqu bejn €800 u €1,800 permezz ta' messaġġi qarrieqa. Fi stqarrija l-Pulizija spjegat li fl-aħħar jiem komplew jidħlu rapporti ta' persuni jaqgħu għal messaġġi qarrieqa, bil-konsegwenza li qegħdin jiġu misruqin flus mill-kont bankarju tagħhom u anke informazzjoni personali. Il-Pulizija bdiet tirċievi rapporti dwar dawn l-iscams fl-aħħar ġimgħa ta' April. Fl-aħħar erba' ġimgħat, it-Taqsima tas-Cyber Crime fi ħdan il-Korp tal-Pulizija ntalbet tagħti assistenza teknika f'aktar minn 200 rapport ta' dan it-tip. Irriżulta s'issa li l-ammonti li nġibdu minn kontijiet bankarji jvarjaw bejn it-€800 u l-€1,800 għal kull vittma u b'hekk l-ammont misruq s'issa se jkun qabeż il-€100,000. Dan qed isir b'żewġ modi, bi scam b'operaturi postali u bi scam permezz ta' notifika bankarja. L-iscam b'operaturi postali Fil-każ tal-iscam f'isem operaturi postali, il-vittmi ġeneralment jirċievu messaġġ b'SMS jew b'email billi jintużaw isem u l-logo tal-kumpanija u jiġu infurmati li għandhom pakkett f'isimhom. L-SMS jew l-email ikun qed jimita operatur postali, u l-vittmi jingħataw struzzjoni biex jagħfsu fuq il-ħolqa u jħallsu miżata amministrattiva żgħira biex dan il-pakkett jiġi kkonsenjat lilhom. Il-Pulizija qalet li l-frodisti rnexxielhom jimmassimizzaw il-bidliet riċenti fis-servizz postali, kif ukoll fl-ipproċessar tad-Dwana għal pakketti li joriġinaw minn barra l-Unjoni Ewropea, l-aktar minħabba Brexit, kif ukoll wara li tħabbar li minn Lulju li ġej il-pakketti kollha ġejjin minn pajjiżi barra l-UE se jkunu suġġetti għal tariffa tad-Dwana. L-avviż tad-DHL Bosta jirċievu messaġġ qarrieqi taparsi mingħand DHL Intqal li b'hekk sar aktar faċli li jingannaw lill-persuni u ladarba l-vittmi jagħfsu fuq il-ħolqa, huma jiddaħħlu f'sit elettroniku falz li jimita l-operatur postali u l-vittmi jintalbu jdaħħlu d-dettalji tal-karta tal-kreditu tagħhom u f'xi każijiet, jintalbu jdaħħlu password fejn wieħed jibda jaħseb li qed jawtorizza tranżazzjoni ġenwina ta' ammont żgħir ta' flus (medja ta' €1.60). Meta l-vittmi jdaħħlu l-informazzjoni tal-karta tal-kreditu u l-password fis-sit falz, il-frodisti minnufih qegħdin jużaw din l-informazzjoni biex jieħdu ammont ferm akbar. L-avviż tal-MaltaPost Il-MaltaPost twissi fuq messaġġi u emails qarrieqa mibgħuta f'isimha L-iscam b'notifika bankarja Fil-każ tal-iscams bankarji, il-metodu huwa essenzjalment l-istess bħal tal-operaturi postali. F'dan il-każ, il-vittmi jkunu ingannati biex jipprovdu l-kredenzjali tagħhom wara li jkunu ġew innotifikati dwar "tranżazzjoni suspettuża" u jintalbu jagħfsu fuq ħolqa sabiex jivverifikaw it-tranżazzjoni inkwistjoni. Meta l-vittmi jagħfsu l-ħolqa, jitla' sit elettroniku falza mfassal biex jisraq id-dettalji tal-vittmi. Prevenzjoni Il-Pulizija spjegat li ċ-ċavetta għall-prevenzjoni ta' dan it-tip ta' reat hija li wieħed m'għandux jgħaġġel biex jagħfas fuq il-ħoloq u jagħti informazzjoni privata. Jekk wieħed jifli mill-qrib il-ħolqa li tintbagħat, jinnota li l-indirizz tas-sit, jiġifieri l-URL, mhuwiex ġenwin, għalkemm l-indirizz tas-sit huwa simili ħafna. In-nies m'għandhomx isegwu xi ħoloq li jinsabu fl-email imma jżuru s-sit elettroniku ġenwin tal-operatur postali jew tal-bank, magħruf pubblikament. Persuni li jirċievu SMS jew emails li jitolbuhom jew jidħlu fil-kont tagħhom jew jipprovdu dettalji tal-ħlas jistgħu wkoll jivverifikaw il-ġenwinità ta' dawn il-messaġġi billi jikkuntattjaw lill-kumpanija direttament permezz tat-telefown, email jew midja soċjali. Il-Pulizija appellat lin-nies li sfaw vittmi permezz ta' kampanji ta' dawn it-tip ta' scams biex jgħidu lill-bank tagħhom minnufih dwar it-tranżazzjonijiet mhux awtorizzati li seħħew u jsir rapport mal-Pulizija. .td_uid_3_60b38f6dc443c_rand.td-a-rec-img{text-align:left}.td_uid_3_60b38f6dc443c_rand.td-a-rec-img img{margin:0 auto 0 0}